Den kommende økningen i politikergodtgjørelse doneres til internasjonale Røde Kors

Etter at det siste regulativet for stortingslønn ble vedtatt, vil det få konsekvenser her i Melhus i form av økt godtgjørelse til lokale folkevalgte da lønn til folkevalgte i Melhus følger visse prosenter av stortingslønn. Folkevalgte i Melhus er fra før blant de best betalte kommunepolitikerne i landet. Dette er en utvikling som er uetisk og må bremses og reverseres. Regulativet vil tre i kraft etter vårens lønnsoppgjør og innebærer sannsynligvis at stortingsrepresentantene får en lønnsøkning i prosent tilsvarende frontfagene pluss 2,7 prosent som var rammen for frontfagene i 2021.

Derfor foreslår SV at den kommende økningen i politikergodtgjørelse uavkortet går til internasjonale Røde Kors. Vi har flere pågående flyktningekriser som går hardest utover de mest sårbare. Barn lever under ubeskrivelige og umenneskelige forhold i verdens flyktningeleire. Den siste tiden har vi sett hvordan krig og konflikt har inntatt vår egen bakgård, og påført befolkningen i Ukraina store lidelser. Røde Kors er en solid organisasjon som er tilstede over hele verden, og har en svært lav administrasjonsprosent. Selv om det er mange udekte behov i vårt eget lokalsamfunn, er det nå på sin plass å vise solidaritet med de millioner av medmenneskene som har det langt verre. Det hjelpeorganisasjonene i de aktuelle områdene ber om er penger.

Kommunestyrer og fylkesting i andre kommuner anmodes om å gjøre det samme.